b'\n_START_ARTICLE_\nMaks Jeri\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v delavski dru\xc5\xbeini in \xc5\xbee zgodaj izgubil o\xc4\x8deta, zato se je \xc5\xbee kot gimnazijec pre\xc5\xbeivljal s pou\xc4\x8devanjem dijakov. Ljudsko \xc5\xa1olo je kon\xc4\x8dal v rojstnem kraju, nem\xc5\xa1ko gimnazijo pa v Trstu, kjer je leta 1905 tudi maturiral. Pravo je \xc5\xa1tudiral na Univerzi v Gradcu. \xc5\xa0tudij je kon\xc4\x8dal z doktoratom leta 1922. Posvetil se je odvetni\xc5\xa1kemu delu in se zaposlil v odvetni\xc5\xa1ki pisarni dr. Ivana Marije \xc4\x8coka, od 7. novembra 1934, ko je prevzel odvetni\xc5\xa1ko pisarno dr. Joahima Ra\xc5\xbema, ki se je izselil v Kraljevino Jugoslavijo, pa je bil vpisan v tr\xc5\xbea\xc5\xa1ko Odvetni\xc5\xa1ko zbornico kot samostojni odvetnik._NEWLINE_Dr. Jeri\xc4\x8d je bil med ustanovitelji akademskega dru\xc5\xa1tva Balkan, ki je po naseljih v tr\xc5\xbea\xc5\xa1ki okolici odprl mnogo ljudskih knji\xc5\xbenic. Med obema svetovnima vojnama je bil odlo\xc4\x8den nasprotnik fa\xc5\xa1izma in neutruden narodni delavec, ter zaradi tega preganjan in tudi dalj \xc4\x8dasa zaprt. Od 1942 je bil \xc4\x8dlan Osvobodilne fronte ter je s svojimi pravnimi nasveti in treznimi ocenami veliko pripomogel k njenemu delovanju na Tr\xc5\xbea\xc5\xa1kem. Po osvoboditvi je bil \xc4\x8dlan in sodnik pri zavezni\xc5\xa1kem sodi\xc5\xa1\xc4\x8du v Trstu, kot \xc4\x8dlan okupacijske komisije pa je aktivno sodeloval v zadrugi vojnih o\xc5\xa1kodovancev. Sodeloval je tudi pri povojni obnovi v \xc4\x8dasu fa\xc5\xa1izma prepovedanih slovenskih dru\xc5\xa1tev. Dr. Jeri\xc4\x8d je bil cenjen kot odvetnik, kot \xc4\x8dlan odporni\xc5\xa1kega gibanja in spo\xc5\xa1tovan kot \xc4\x8dlovek dobrega srca, trdnega zna\xc4\x8daja in socialne nesebi\xc4\x8dnosti. Te\xc5\xbeke razmere v mladosti in \xc5\xa1e posebno med 1. svetovno vojno niso ostale brez posledic za njegovo zdravje. Zadnja leta je te\xc5\xbeko zbolel. Zdravil se je na Golniku in nabre\xc5\xbeinskem sanatoriju. Umrl je prav na svoj 64. rojstni dan. Pokopan je v dru\xc5\xbeinski grobnici na Op\xc4\x8dinah.'